## Més de 1.200 jóvens comencen a treballar en ajuntaments de la Comunitat Valenciana amb el programa Avalem Joves Plus de Labora

*** Les contractacions tenen una duració de 12 mesos i estan dirigides a persones d'entre 16 i 29 anys
* Labora té previst destinar al col·lectiu de les persones jóvens el 45 % dels fons europeus amb els quals es finança este programa**

Labora, el Servei Valencià d'Ocupació i Formació, ha posat en marxa una iniciativa que permet que les entitats locals valencianes ja estiguen incorporant a les plantilles les persones jóvens del programa de contractacions Avalem Joves Plus.

Així, més de 1.200 joves tindran l'oportunitat de treballar en ajuntaments de la Comunitat Valenciana en els pròxims 12 mesos.

En este sentit, més de 300 entitats locals de la Comunitat Valenciana van sol·licitar participar en este programa, que està dirigit a persones jóvens d'entre 16 i 29 anys inscrites en Labora i en el Fitxer Nacional de Garantia Juvenil. Estes ajudes tenen el cofinançament de la Unió Europea a través del Fons Social Europeu Plus.

Les persones jóvens que poden ser contractades per a participar en este programa simplement han d'estar donades d'alta en Labora i inscrites en el fitxer del Sistema Nacional de Garantia Juvenil.

Les persones contractades poden ser de la qualificació professional que requerisca cada ajuntament. D'esta manera, cada entitat local pot cobrir els llocs que considere i oferir a les persones jóvens del seu àmbit geogràfic una primera experiència laboral en el sector públic.

Els perfils professionals que es poden sol·licitar són des de persones amb grau universitari fins a persones amb formació bàsica. D'esta manera, es poden sol·licitar llocs de graduats en ADE, Ciències Polítiques, Comunicació Audiovisual, Dret, Arquitectura, entre d'altres, així com perfils tècnics de sistemes informàtics, animador sociocultural, així com de labors administratives, entre moltes altres.

Les persones jóvens són un dels col·lectius prioritaris tant per a Labora com per a la Unió Europea. Per a complir els objectius d'atenció a la joventut que la Unió Europea s'ha plantejat per al període 2021-2027, Labora destinarà el 45 % del total que té assignat a l'atenció a este col·lectiu.

D'esta manera, es pretén que més de 5.000 persones jóvens puguen participar-hi, amb la qual cosa ascendiran a més de 20.000 les que hauran participat en estes ajudes des de l'any 2014, en què es van posar en marxa estes convocatòries.

Precisament, els resultats aconseguits en anys anteriors animen a reforçar estes iniciatives, ja que s'ha comprovat que un de cada tres jóvens que hi han participat es troben treballant al cap de sis mesos de finalitzar-ne la participació.

Per a inscriure's en Labora cal sol·licitar cita prèvia en l'Espai Labora que li corresponga segons el domicili. El personal orientador, per part seua, informarà dels tràmits necessaris per a donar-se d'alta com a beneficiari en el Sistema Nacional de Garantia Juvenil.

Fecha: 12/09/2023